khistorydata/jeongjo-sjw-relations huggingface dataset:
정조 5년
又以禁衛營言啓曰。今此元陵幸行時。本營軍兵。當爲隨駕。而取考謄錄。則己卯年三月二十六目。明陵幸行時。適當鄕軍新舊番交替。舊番軍五哨。則依例隨駕。新番軍。則出用於門外。屛門把守。而餘皆留營矣。新番軍。今已逢點整齊。依此擧行之意。敢啓。傳曰。知道。屛門把守。旣用新番軍。則諸處入番。宜無異同。此後若値新舊番未換之時。依今番例。定式施行。可也。
정조 5년
又以禁衛營言啓曰。今正月二十六日。元陵幸行時。本營騎士及步軍五哨。隨駕事。自兵曹節目啓下矣。外營各處入直將官軍兵等。依例除標信出用。銅龍門西營入直將官軍兵等。依定式待標信出用。而兩處把守。則依兵曹節目。以訓鍊都監餘軍。前期一日。替把。還宮後還入直之意。敢啓。傳曰。旣從均勞之意。已有所下敎於訓局草記。本營。照此擧行。可也。
정조 5년
又以御營廳言啓曰。今此元陵幸行時。東營集春營入直軍兵。以訓局餘軍。前期一日替代事。自兵曹節目啓下矣。今月二十五日。東營集春營入直將官軍兵。依定式待標信出用。而與訓鍊都監餘軍。替代。還宮後還爲替直之意。敢啓。傳曰。旣從均勞之意。已有所下敎於訓局草記。本廳。照此擧行。可也。
정조 5년
又以御營廳言啓曰。今此元陵幸行時。本廳軍兵。當爲留都。而取考謄錄。則己卯年三月二十六日。明陵幸行時。適當鄕軍新舊番交替。有一體留都之例矣。新番軍兵。今已逢點整齊。依此例擧行之意。敢啓。傳曰。知道。此後。依今番定式。遵行之意。已及禁營草記。本廳亦爲倣此奉行。可也。
정조 5년
又以摠戎廳言啓曰。今此行幸時。各軍門標下餘軍。量宜作隊。各其將官率領。本營留待入直事。自兵曹節目啓下矣。本廳京居標下軍五十名。抄擇作隊。今正月二十五日申時量。使將官率領入直于鍊戎臺本營之意。敢啓。傳曰。知道。
정조 5년
又以義禁府言啓曰。因刑曹回啓。洪忠道公山縣致死人朴女。檢驗時。初覆檢官一倂拿問處之事。依施矣。初檢官公山前判官李德鉉。今方待命。卽爲拿囚。覆檢官尼城前縣監鄭亮采。以盈德縣令。時在任所云。依例發遣府羅將。拿來。何如。傳曰。旣示飭意。已囚者。分揀放送。未囚者。參酌。
정조 5년
又以義禁府言啓曰。因刑曹回啓。全羅道扶安縣致死人乭戊。致檢驗時。初檢官問名拿處事。判下矣。初檢官扶安前縣監林錫喆。今方待命。而方帶臺職。不得拿囚。令政院稟旨變通後。拿囚。何如。傳曰。旣示飭意。分揀。
정조 5년
平安監司金華鎭疏曰。伏以。臣於藥院在直之時。忽伏奉西藩寵除。聞命惝怳。退而循省。誠不勝感惶無地。噫。如臣短拙。自知其履屐無當。幸逢明時。受恩罔極。三數年來。處皆要膴。而效蔑絲毫。罪積孤負。夙宵懍惕。唯大何是竢。今於千萬意外。又畀之以一路方面之寄。睠彼西關。有異他道。租稅之所專屬。貨泉之所輻輳。世所稱外度支也。臣是何人。乃敢以此換彼。內外迭居。使一國掌財之重。殆若非臣莫可者。不但私心之跼蹐不安。亦豈不傷綜核之政。而貽聽聞之駭乎。矧且邊門鎖鑰。任大責重。苟非明足以察奸。公足以服衆。則其不可以苟然輕授也。明矣。顧臣之頂踵毛髮。莫非我聖主賜也。夷險燥濕。猶不可擇。況此官榮祿厚。人所不辭。何敢爲飾辭矯讓之態。而誠以才之所不逮。力之所不及。終至辱聖簡而僨國事。則臣雖百死。何能贖臣之罪。而雖以臣私義言之。莅臣祖所按之地。貽不肖忝厥之譏。則臣實靦顔。人將謂何。至於一門兩藩之同時竝據。亦爲臣難冒之端也。反復揣量。承膺無路。玆敢冒入文字。仰暴情實。伏乞聖慈。天地父母。俯垂鑑諒。亟賜鐫改。以重藩選。以安私分。不勝幸甚。答曰。省疏具悉。卿其勿辭。速往欽哉。
정조 5년
辛丑正月二十四日巳時。上御誠正閣。同副承旨入侍時。同副承旨鄭志儉。假注書趙興鎭。兼春秋張顯慶文彩五。以次進伏訖。上曰。軍士房承旨入侍。出榻敎上曰。左副承旨。亦爲入侍。徐有防沈念祖。卽入進伏。上曰。上注書李集斗。亦爲入侍。賤臣承命。卽入進伏。有防啓曰。産室廳排設後。臺諫傳啓與否。旣承考奏之命。故就考辛丑年日記。則只避嫌新啓外。無前啓竝擧之事。壬申年日記。則雖行公臺諫。避嫌等事外。亦無詣臺傳啓之擧。而皆以呈辭呼望。前後已例如此。故敢此仰達矣。上曰。初命考奏者。意謂若此。已例果然云。以此令兩司知悉。可也。出擧條上命承史書殺獄判付草訖。仍命退。承史退出。
정조 5년
行都承旨李𡊠坐。左承旨徐有防坐。右承旨朴祐源坐。左副承旨沈念祖坐。右副承旨金宇鎭坐直。同副承旨鄭志儉坐直。注書二員未差。假注書李集斗藥院直趙興鎭仕直。事變假注書李祖承仕。
정조 5년
行都承旨李𡊠。左承旨臣徐有防。右承旨臣朴祐源。左副承旨臣沈念祖。右副承旨臣金宇鎭。同副承旨臣鄭志儉啓曰。今此謁陵之命。寔出於追慕展禮之聖孝。吉日在明。鑾輿告戒。而一雨連宵。尙未開霽。天氣陰濕。道塗泥濘。此時星駕暮還。玉體勞動。易致傷損。有乖節宣。區區下情。曷勝憂慮。伏願聖明。克軫愼護之方。差退數日之期焉。傳曰。已下敎矣。
정조 5년
傳于金宇鎭曰。軍士房承旨入侍。
정조 5년
傳于沈念祖曰。京畿監營行首營吏。令攸司斜治。
정조 5년
傳于沈念祖曰。畿營科治營吏。分揀放送。
정조 5년
以京畿監營己亥年陵幸時前例。傳于徐有防曰。前例如此。而今番則傳語軍。姑不減之。以楊州東倉米計時給糧。問安。則雖承旨問安。已令除之。支待等事。切勿擧行。所謂監役支待。最爲弊端云。卽令入來事。分付。
정조 5년
以元陵親祭時。受押單子。傳于金宇鎭曰。緬惟昔日封章之時。小子輒皆躬寫祝貼。奚異小子羹墻之慕。無處可寓。此雖疎節。或爲伸誠之一端。當親書親押矣。親押時刻。以出宮初嚴時。爲之。
정조 5년
以兵曹侍衛班次單子。傳于金宇鎭曰。班次圖旣已書下。則固當按而行之。口傳下敎。猶不然矣。況文跈乎。又況昨春。有申飭之傳敎乎。駕前侍衛單子。駕前別抄。元不書之者。何也。別隊馬兵。只書於駕後。不書於駕前。何也。別雲劍以上堂上堂下侍衛。在駕前別抄及駕前別隊馬兵之前。而此條全不擧論。亦何也。必是襲謬之致。而事世疎漏。此單子勿施。更爲修正以入。
정조 5년
鄭志儉。以禮曹言啓曰。陵幸退定事。命下矣。各陵祭物。依己亥年例。果品外。皆令新備。齋戒單子及節目中日子。改付標以入之意。敢啓。傳曰。知道。
정조 5년
金宇鎭。以兵曹言啓曰。今此幸行時。闕內入直訓鍊都監局別將把摠哨官。及內三廳將守門將銅龍門把摠哨官等番單子。每中日入啓受點。趁朝替直矣。今番則動駕相値。不得入啓受點。依例回鑾翌日。入啓受點後。分所單子。亦爲書入。巡將監軍。以二十六日受點人員。二十七日至。以爲仍察之意。敢啓。傳曰。知道。
정조 5년
徐有防。以扈衛廳別將。以留都大臣領敦寧府事李溵意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 5년
沈念祖。以扈衛廳別將。以留都大臣領敦寧府事李溵意啓曰。卽者宣傳官權綝。持信箭傳命內。動駕退定於再明日。軍兵卽爲解送之意。有所傳命。故依下敎。別將以下軍官軍士。今方解送。臣亦退去。明日申時。更爲聚軍之意。敢啓。傳曰。知道。
정조 5년
徐有防。以守禦廳言啓曰。今此元陵幸行時。各營諸色標下餘軍量宜作隊。將官領率留待入直本營事。自兵曹節目啓下矣。本廳中軍申大謙。以摠管隨駕。故以左別將李燁。姑爲兼察。別破陣四十名。量宜作隊。領率將官。今月二十五日申時量。依例留營入直之意。敢啓。傳曰。知道。
정조 5년
又以禁衛營言啓曰。來二月當十番右部後司屬全羅道五哨軍兵。逢點實數六百五十二名。已爲點閱整齊。來二月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 5년
又以御營廳言啓曰。本廳來二月三月兩朔。應立後部中司屬京畿右道三哨。黃海道二哨。合五哨軍兵六百七十名。已爲逢點整齊矣。二月初一日。與左司軍兵。替代立番後。舊軍放送之意。敢啓。傳曰。知道。
정조 5년
又以御營廳言啓曰。本廳來四月五月兩朔。應立後部右司屬黃海道五哨軍兵。三月二十五日。京中逢點。四月初一日與中司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 5년
又以御營廳言啓曰。今此元陵幸行時。東營集春營入直軍兵。與訓局餘軍。替代事。草記判付內。傳曰。旣從均勞之意。已有所下敎於訓局草記。本廳照此擧行。可也事。命下矣。依訓鍊都監草記判付。東營把摠元啓弘。哨官方處行。率領新番前哨軍六十一名入直。集春營哨官崔壽聃。率領新番前哨軍五十名入直。而竝待標信。前期一日替代出用。還宮後。以舊番鄕軍。還爲替直之意。敢啓。傳曰。知道。
정조 5년
又以禁衛營言啓曰。今正月二十六日元陵幸行時。本營。騎士三番步軍五哨隨駕矣。本營則千摠李匡運。哨官金履彬丁運泰。敎鍊官李東健。新番鄕軍三十七名。兼別破陣二名。率領入直。南別營則哨官劉寬澤。別騎衛二人。新番鄕軍十七名。率領守直。火藥庫則哨官黃處垕。新番鄕軍八名。別破陣八名。兼別破陣六名。率領守直。其餘將官及新番鄕軍。竝爲留營之意。敢啓。傳曰。知道。
정조 5년
又以禁衛營言啓曰。今正月二十六日幸行時。屛門把守。旣用新番軍。則諸處入番。宜無異同。此後若値新舊番未換之時。依今番例。定式施行事。命下矣。銅龍門把摠黃檄。前哨哨官高道成。率領新番本哨軍一百十四名入直。西營左哨哨官韓吉謩。率領新番本哨軍四十名入直。而竝待標信。前期一日替把。還宮後。以舊番鄕軍。還爲替直。餘皆留營之意。敢啓。傳曰。知道。
정조 5년
又以禁衛營言啓曰。來四月當十一番後部前司屬慶尙右道五哨軍兵。來三月二十五日。京中逢點。依例準二朔立番之意。本道監兵使處。預爲知悉。何如。傳曰。允。
정조 5년
鄭志儉。以禁衛營啓曰。今此元陵幸行時。銅龍門西營入直軍兵。以新番鄕軍。已爲替把。而動駕。退定於再明日事。命下矣。兩處入直將官軍兵。仍爲入直外營。各處入直將官軍兵。亦爲仍直。二十七日還宮後。以舊番軍。竝爲替直之意。敢啓。傳曰。知道。
정조 5년
又以御營廳言啓曰。明日陵幸。退定於再明日事。命下矣。東營集春營入直軍兵。旣已新番鄕軍替代。仍爲入直。還宮後。還爲替直之意。敢啓。傳曰。知道。
정조 5년
沈念祖。以刑曹言啓曰。因兵曹草記。該部下人。令攸司從重科治事。命下矣。依傳敎。東部書員朴世雄李景仁。使令李甲先金德良。一倂捉來。爲先着枷嚴囚之意。敢啓。傳曰。着枷。各別嚴囚。
정조 5년
領議政徐命善箚曰。伏以。園陵幸行。只隔一宵。而春雨連注。尙無霽色。大霧沈濛。難辨咫尺。雖使快收於今日之內。觸冒寒濕。勞動玉體。豈不有乖於大聖人節宣之方乎。再明。亦是吉日。差退且有近例。不必以儀衛之已戒。有所斳持也。審矣。伏乞亟命退定。以副憂慮之群情焉。臣病未求對。短箚替陳。不勝惶悚竢勘之至。取進止。答曰。省箚具悉卿懇。所請若此。動駕纔今退定矣。仍傳曰。此批答。遣史官傳諭于領議政。
정조 5년
校理權以綱。修撰金翊休等箚曰。伏以。節屆新正。聖慕冞切。謁陵有命。動駕隔宵。而昨今之兩。達夜終朝。滂沱之勢。無異盛夏。當此之時。觸冒寒濕。侵夜勞動。竊恐有妨於大聖人節宣之方。又況蹕路成泥。有司未及修治。春氷方解。橋梁易致傾圮。亦豈非十分愼謹處乎。差退日期。稍俟開霽。實合審量之宜。臣等伏不勝憂慮之至。敢此齊籲。伏乞亟加三思。特賜察納焉。取進止。答曰。省箚具悉。已下敎矣。
정조 5년
辛丑正月二十五日巳時。上御誠正閣。奎章閣堂郞入侍時。提學鄭民始。直提學沈念祖。直閣徐鼎修。左承旨徐有防。右副承旨金宇鎭。同副承旨鄭志儉。假注書趙興鎭。記事官文采五鄭東浚。以次進伏訖。上曰。非時之雨。終日滂沱。誠可悶也。有防等曰。非但雨勢之如此。當此解氷之時。雨且連注。故途路泥濘。動駕實難進發矣。上曰。雖退定於數日後。一二日之間。泥濘之途。猝難盡乾矣。民始曰。誠如下敎。而雨若快霽。則雖一日之間。水流土乾。自可出路矣。上曰。若退定。則各邑之貽弊。誠不些矣。民始等曰。雖有些少民弊。如許日氣。何以動駕乎。命書傳敎曰。當初持難。意在恤民弊。而見今雨勢不止。必欲動駕。反貽民弊。動駕。退定於再明日。以此卽爲分付。曾於因雨勢動駕退行之時。有以楊州東倉穀給糧之事。依此擧行事。星火分付京畿監司處。又命宇鎭書傳敎曰。滯囚可悶。開坐無日。洪和輔曺希元姜膺煥。依本律待明朝草記勘處放送。徐琢修。聞非縱隷作挐。下隷從中紛挐之故云。而其不能先時禁戢之罪。拿處足可懲礪。此時守令。數遞可悶。特爲付過放送。卽令還官。康思賢法外之刑。尤極無狀。亦以草記。從重勘律放送。鄭益祚。坐在微眚。分揀放送。又命書傳敎曰。訟獄之地。旣不開坐。則滯囚之弊。不可不念。此後時囚人拿囚後。自本府。草記有特敎。則與用刑杖有異。開坐捧招。有草記勘放之命。則以草記擧行事。分付禁府。書訖。上曰。卽爲退出。幸行退定傳敎。星火分付。可也。命退。諸臣以次退出。
정조 5년
行都承旨李𡊠齋宿。左承旨徐有防齋直。右承旨朴祐源齋宿。左副承旨沈念祖齋宿。右副承旨金宇鎭齋宿。同副承旨鄭志儉齋直。注書二員未差。假注書李集斗藥院直趙興鎭齋直。事變假注書李祖承仕。
정조 5년
傳于李𡊠曰。右承旨入侍。
정조 5년
徐有防啓曰。因兵曹草記。今此元陵幸行時。左邊捕盜大將李昌運。以訓鍊中軍隨駕。右邊捕盜大將具以謙。以禁軍別將隨駕。回鑾間。留都訓鍊大將具善復。姑令兼察。允下矣。訓鍊大將具善復。卽爲牌招。以爲聽批之地。何如。傳曰。允。
정조 5년
徐有防。以摠戎廳言啓曰。今正月二十七日。元陵行幸時。本廳京居標下軍五十名。依兵曹啓下節目。抄擇作隊。今月二十六日申時量。使將官率領入直于鍊戎臺本營之意。敢啓。傳曰。知道。
정조 5년
沈念祖。以義禁府言啓曰。滯囚可悶。開坐無日。洪和輔曺希元姜應煥。依本律草記勘處。康思賢。亦以草記從重勘律事。命下矣。時囚罪人洪和輔段。各項那移事。雖曰依該營前例。貸下於預備各種與城丁放料不足之數云。而其襲謬之罪。在所難免。至於營穀與軍倉穀發賣事段。所剩錢穀。或充於債利未捧之數。或用於城堞軍器修葺之費及軍校放料之資。雖與私用有異。公穀事體。何等嚴重。則身爲帥臣。不能典守。擅自發賣。恣意反弄之狀。萬萬痛駭。而其他巡路令煩。賞布不均等事。俱涉駭然。罪取考律文。則大明律那移出納條有曰。凡各衙門收支錢糧等物。若監臨主守。不正收正支。那移出納。還充官用者。竝計贜准監守自盜論罪。止杖一百。流三千里。不應爲條有曰。凡不應得爲而爲之事理重者。杖八十。名例有曰。二罪以上俱發。以重者論。大典推斷條有曰。犯私罪。杖一百以上之罪。決杖。告身盡行追奪。先朝受敎內。王府決杖者。代以金贖矣。洪和輔。從重論杖一百收贖。告身盡行追奪。平安道肅川府流三千里定配。曺希元段。國穀事體。何等至嚴。而恣意反作之數。至於一千餘石之多。揆以公法。誠極駭然。罪取考律文。則續大典倉庫條有曰。反作守令。徒三年定配。又五年禁錮。大典推斷條有曰。犯私罪。杖一百以上之罪。告身盡行追奪云矣。曺希元。告身盡行追奪。又五年禁錮。洪忠道忠州牧可興驛。徒三年定配。康思賢段。莫重之地修掃坊軍。不卽定送。已極稽緩。而守直之人。捽曳打踵。亦係法外之刑。論其所犯。萬萬痛駭。罪取考律文。則大明律不應爲條有曰。凡不應得爲而爲之事理重者。杖八十。大典濫刑條有曰。官吏濫刑。杖一百。徒三年。名例有曰。二罪俱發。以重者論。大典推斷條有曰。犯私罪。杖一百以上之罪。決杖告身盡行追奪。先祖受敎內。王府決杖者。代以金贖矣。康思賢。從重論杖一百收贖。告身盡行追奪。洪忠道稷山縣成歡驛。徒三年定配。而竝以議啓內辭意。具罪目。依例發遣府書吏羅將。押送于各其配所。姜應煥段。身爲守令。不能嚴束軍卒。至有此貰馬赴操之擧。事極可駭。拿處之下。不卽待命。逗遛過限之狀。亦涉駭然。罪取考律文。則大明律不操練軍士條有曰。凡各處守禦官。不操練軍士。衣甲器仗不整者。杖八十。附過還職。違令條有曰。凡違令者。笞五十。名例有曰。二罪俱發。以重者論。大典推斷條有曰。犯枉法受贜外。笞杖竝收贖云矣。姜應煥。從重論杖八十收贖。附過還職。放送。何如。傳曰。允。洪和輔。則不念滌瑕差遣之意。有此各項負犯。已極痛駭。況方閫重任。尤何等至重。則擅弄錢穀。剝割軍民之狀。至登繡啓。臚列狼藉。此人。人或以爲有若可用之才然者。豈非罔人盜名之甚乎。今番嶺邑守令。多從寬假之政。而似此不畏法之類。不可不明示懲惡之意。流三千里之律。渠焉敢逭也。本罪良中。勿限年定配。其他照律諸囚。有功議者。各減一等。
정조 5년
又以義禁府言啓曰。時囚罪人洪和輔。杖一百收贖。告身盡行追奪。流三千里定配。曺希元。告身盡行追奪。徒三年定配。又五年禁錮。康思賢。杖一百收贖。告身盡行追奪。徒三年定配。姜膺煥。杖八十收贖。附過還職事。草記批旨內。洪和輔。本罪良中。勿限年定配。其他照律諸囚。有功議者。各減一等事。命下矣。洪和輔。杖一百收贖。告身盡行追奪。勿限年定配。而姜膺煥十一代祖希孟。佐理功臣云。功減一等。杖七十收贖。附過還職。曺希元康思賢等。無功議云矣。敢啓。傳曰。知道。
정조 5년
行都承旨李𡊠坐。左承旨徐有防坐直。右承旨朴祐源坐。左副承旨沈念祖坐。右副承旨金宇鎭坐直。同副承旨鄭志儉坐。注書二員未差。假注書李集斗藥院直趙興鎭仕直。事變假注書李祖承仕。
정조 5년
大駕詣元陵入齋室後。奎章閣政院玉堂朝廷二品以上六曹堂上口傳問安。答曰。知道。
정조 5년
傳于徐有防曰。侍衛軍兵毛具。
정조 5년
備忘記。展禮後行祭。卽是應行之事。東南兩廟。遣將臣行祭日子。以來初一日爲之。俄於行禮時。已有提說。一依宋武成王廟制爲之。旣有肅廟受敎載寶鑑。先朝亦以此有御製文。而迄未遵行。可謂欠事。三局大將。依例兼堂上例。凡事管檢。雖以守僕服色言之。亦無定制。此後依他守僕例爲之。俾無䙝慢之嘆事。令該曹知悉。
정조 5년
假注書望。趙興鎭改差。代以李尙度爲假注書。
정조 5년
有政。吏批。判書李衍祥。守宮大將進。參判金夏材留都進。參議李敬養進。左承旨徐有防進。以洪文泳爲副校理。吳大益爲刑曹參議。朴奎壽爲同義禁。贈吏議金省行。贈吏參例兼。故學生徐德修。贈執義特贈事。承傳。
정조 5년
有政。兵批。兼判書洪樂性病。參判洪良浩病。參議李鎭恒入直進。參知趙時偉進。左副承旨金宇鎭進。司眞宋文載申應顯。
정조 5년
傳于徐有防曰。左承旨爲禮房。右承旨爲軍士房。餘仍。
정조 5년
辛丑正月二十七日五更一點。上詣元陵擧動入侍時。行都承旨李𡊠。左承旨徐有防。右承旨朴祐源。左副承旨沈念祖。右副承旨金宇鎭。同副承旨鄭志儉。假注書李集斗趙興鎭。記事官張顯慶金載瓚。以次侍立訖。上具戎服。乘輿由協陽門。詣進善門外。降輿乘轎。仍進發到晝停所。入幕次。少頃。還爲進發。詣元陵洞口。止吹打。降轎乘輿。入齋室。命念祖書傳敎曰。太歲在辛丑。是年也。先大王自潛邸入承儲位。今焉舊曆云回。惟予小子。羹墻之慕。無地可展。嗚呼我先王。述列祖之心法。接三宗之血脈。堯傳舜授。仁至義盡。使我四百年宗社。賴以有磐泰之安。猗歟盛哉。時則有若忠獻公金昌集。忠愍公李健命。忠文公李頤命。忠翼公趙泰采。協力翊戴。以身殉國。精忠大節。炳炳烺烺。至于今昭布人耳目。所謂建而不悖。質之無疑。永有辭於天下萬世者非耶。不幸伊時。梟獍之徒。大起誣獄。乃構慘禍。嗚呼天下寧有是耶。奧自先朝。褒奬之敎。屢形於絲綸。賜祠江上。額以四忠。嗚呼以聖人公天下之心。有是恩數。所謂公議。不待百年而定者。亦非耶。重逢前甲。載謁原陵。予小子。烏可無寓感道也。四忠祠。遣承旨卜日致祭。其子孫。仍令選曹錄用。又命書傳敎曰。以其時股肱之孫。又以肘腋之親。死生之際。若有撓奪。噫今日宗社。未知有稅駕之所。伊時被禍人。次第有贈爵與謚之典。而一人之獨漏。輿議迄今嗟歎。曾予嗣服之初。欲爲未果者。又若一人。屢贈其職。而伊時先王之敎。小子承聆。矧當錄舊之日。豈無表章之擧。贈吏曹參議金省行。加贈一階。故學士徐德修。特贈司憲府執義。皆令今日下批。書訖。上曰。行禮百官。整齊事。分付。賤臣承命分付後。回奏曰。百官已整齊云矣。上具翼蟬冠淺淡服。詣陵所。行謁陵。仍詣丁字閣。行祭後。詣陵上奉審。還詣碑閣奉審。仍行辭陵禮後。詣健元陵奉審。仍詣顯陵奉審。次詣穆陵奉審。次詣徽陵奉審。次詣崇陵時。泥路沒膝。賤臣與李集斗金載瓚張慶顯。落後不得隨駕。未及待令於謁陵禮時。上曰。莫重展拜。上下注書及左右史。無一人隨到。不得行禮。萬萬駭然。如有一分紀綱。渠輩安敢乃爾。仍命湖沿各定配所。當日內押送。賤臣趙興鎭。以保寧定配。李集斗沔川。金載瓚唐津。張顯慶海美。捧傳旨以入。而上曰。上下注書及左右史。旣已定配。左右史。以他兼春秋。斯速入侍。注書以陵別檢中。從速擬入。以爲隨駕之意。分付。命書傳敎曰。侍衛百官揷羽。崇陵別檢李尙度。以注書追入。仍爲還宮。命書傳敎曰。自陵洞口。至興仁之門。捧上言。駕到關王廟歷臨時。命書傳敎曰。今日史官事。其果成說乎。雖與元不參班之百官。容或有間。渠輩在上下注書及左右史之任。無一人隨到。展拜奉審。何等至重。而兩陵不得行禮。渠輩皆以少官。若知一分國綱。寧有如許前所未有之事乎。嶺海之譴。在渠輩。可謂薄勘。而其中二人。或有病或追到。然而混同處分。殆近斑駁。上注書李集斗。兼春秋張顯慶。爲先削職。假注書趙興鎭。翰林金載瓚。事勢如右。今姑分揀。賤臣在忘憂峴。承命馳進隨駕。則大駕已詣把子橋。命書傳敎曰。汰去宣傳官徐有和金益彬。竝分揀。又命書傳敎曰。翌日問安勿爲之。由弘化門還內。承史侍衛。以次退出。
정조 5년
行都承旨李𡊠坐。左承旨徐有防坐。右承旨朴祐源坐直。左副承旨沈念祖坐直。右副承旨金宇鎭坐。同副承旨鄭志儉坐。注書二員未差。假注書李尙度仕直趙衍德病。事變假注書李祖承仕。
정조 5년
沈念祖啓曰。健元陵穆陵顯陵展拜時。東西班不參人員。令司憲府捧現告事。命下矣。昨日未及擧行。今日自朝至暮。連爲催促。今始捧納。而始旣稽忽。末又疎漏。揆以事體。誠極未安。大司憲嚴璹。從重推考。何如。批答出傳敎。
정조 5년
徐有防啓曰。假注書趙興鎭。身病猝重。勢難察任。今姑改差。何如。傳曰。允。
정조 5년
趙興鎭改差。代趙衍德爲假注書。
정조 5년
傳于鄭志儉曰。禮房承旨入侍。
정조 5년
傳于朴祐源曰。刑房承旨入侍。
정조 5년
沈念祖啓曰。因前大司憲李𡊠所啓。動駕朝會時。班次如有違越者。當該官員。隨現論罪。押班監察。亦施譴罷之典事。蒙允矣。昨日健元陵顯陵穆陵崇陵。展拜時。東西陪班。多有不參之人。身爲押班監察。旣未檢飭。亦不呈課。依定式。罷職傳旨。捧入之意。敢啓。傳曰。知道。
정조 5년
沈念祖啓。曰假注書李尙度。方帶穆陵別檢矣。來初一日忌辰祭亨時。陵司不可不備員。今姑改差。何如。傳曰。允。
정조 5년
李𡊠啓曰。四忠祠致祭。以今三十日擇日啓下矣。何承旨進去乎。敢稟。傳曰。左副承旨進去。
정조 5년
兵曹口傳政事。李敬懋爲右邊捕盜大將。李昌運爲禁軍別將。
정조 5년
朴祐源啓曰。新除授右邊捕盜大將李敬懋。卽爲牌招。傳授命召及大將牌及傳令牌。何如。傳曰。允。
정조 5년
傳于沈念祖曰。內吹兼內吹。施賞。
정조 5년
朴祐源啓曰。今此京外上言六十九張內。五十張。以猥濫及違格拔去。十九張。分下各該司次。捧入之意。敢啓。傳曰。知道。
정조 5년
傳于朴祐源曰。本陵守僕守護軍京事知守僕施賞。各陵展拜時。守僕。考例施賞。
정조 5년
朴祐源。以兵曹言啓曰。今番陵幸時。隨駕將校軍兵。各差備等犒饋。依定式。以乾物分給之意。敢啓。傳曰。知道。
정조 5년
朴祐源。以訓鍊都監言啓曰。依傳敎。挾輦書字的六名處。各木綿一疋布子一疋。施賞之意。敢啓。傳曰。知道。
정조 5년
沈念祖。以刑曹言啓曰。今番幸行回鑾時。平安道定州居金元泰金珍一等。擊錚於衛外。所當捧供以啓。而取考原情。則以爲渠等所居邑。與隣邑有堤堰築筒蒙利處。年前陳告於戶曹。而未得四一之賞。故渠等稱冤云。旣非四件內事。而肆然登聞。萬萬猥屑。原情勿施。依先朝受敎。自臣曹勘處。何如。傳曰。允。本律收贖。放送。
정조 5년
又以義禁府言啓曰。今月二十五日所下傳敎內。訟獄之地。旣不開坐。則滯囚之弊。不可不念。此後時囚人拿囚後。自本府。草記事。命下矣。慶興前府使具埉。拿囚之意。敢啓。傳曰。令次堂明日開坐。捧供以聞。
정조 5년
備忘記。隊伍整齊。無疎密不齊之歎。未有如昨日。豈可有罰無賞。曾已稔飭。今宜奬勸。挾輩把摠哨官。弓子各一張賜給。書字的。令本營施賞。給成作隊之軍。進止遲速。施有迎刃之效。此則必是常時團結而然。扈駕軍兵。恃在訓局。該大將。不以病臥爲事。有此修擧。不可無示嘉之道。訓鍊大將具善復。虎皮一令賜給。
정조 5년
備忘記。以昨日動駕時觀之。尋常號令。全不知向方。手脚忙亂。雜踏爲事。此等宣傳官。錫以承傳之名。不亦惜哉。昨日承傳宣傳官徐有和金益彬。預差吳毅常朴基豊趙宅鎭。爲先從重推考。此後承傳宣傳官。陣法陣圖。必也各別鍊讀。當時之召試。以此令兵判。令加嚴飭。
정조 5년
備忘記。俄以身旣冒犯。今亦不言爲敎。憲長亦年老之人。躝跚先諸。予已自擊。至命隨後。因嘉其勤。豈入之渾勘。至於不言之責。現告專當捧之。以此以彼。不可無弦韋。大司憲嚴璹。傳旨中勿爲捧入。
정조 5년
以掌令柳孟養。校理權以綱。修撰金翊休。副修撰趙鼎鎭。罷職傳旨。傳于沈念祖曰。法文內。各陵執事官。但於還宮時。改服舊口別合班隨駕。執此究之。此四人之參班與否。無足有無於其間。若其不言之失。應參班三司。猶請噤默。何責乎元不參之人乎。不可渾被譴罷。以遞差傳旨捧入。
정조 5년
朴祐源。以忠勳府言啓曰。前東部都事韓灌上言據。虛訃僞造人嚴査以聞事。命下矣。上言中。傳訃人金姓漢。捉來嚴問。則所告內。其日未明。有人來到直房門外。以爲此書封。傳致於韓都事云。故受置房中。午間果爲傳給。而其傳書之人。初不知爲何許者。只見其着白衣身長云云。而不爲明白納供。縷縷嚴問。終不直招。而所謂同廳人可疑者。問於韓灌。則以爲忠義李光奎。言於渠曰。今二十一日。吾與忠義李彦儒。同在勳府直房矣。彦儒曰。韓灌。遭其母喪已爲縷日。而尙不奔喪。是豈道理乎。吾答曰。爲人子豈有不奔喪之理云云。而且忠義鄭潝。以爲聞愼押之言。則李彦儒。以爲韓灌。豈是母喪奔喪者乎云云。故旣聞此言。萬萬驚痛。卽與李光奎。偕往李彦儒家。使之頭面。則彦儒不敢爲發明之計。此蓋以平日媢嫉之心。做出此等無據之說。以此見之。僞造虛訃者。的是李彦儒所爲云云。而李光奎。則時在利川地。不得招問。李彦儒。方以忠義入直本廳。故卽爲捉來。以傳敎內辭意。各別嚴問。則以爲向日諸忠義公會之時。同僚中有人。以爲韓灌遭母喪四五日。尙不奔喪云。故渠答曰。爲人子者。豈不奔喪耶云云。而此外無他酬酢之語云。故又以其月公會中發此說者。果爲誰某。更爲嚴問。而終不直招。査問於鄭潝。則以爲果以愼𠇺之言。傳於韓灌如此云。而愼𠇺。則方在交河地。不得招問。而蓋金姓漢。旣是傳訃之人。李彦儒。則公會中與人酬酢云云者。實涉可疑。然反覆究問。終始吞吐。俱不輸款。平問之下。難以取服。何以爲之。敢稟。傳曰。李光奎愼𠇺。星火捉來。卽爲頭面。若不直招。當限死加刑取服。以此嚴問究覈。所謂傳書漢。更加嚴問。如復隱諱。則欲盜窠而從中紹介者。非賊漢而何。當移捕廳取招。亦以此意嚴問。然而又復抵賴。以移捕廳之意。草記。
정조 5년
以京畿監司擊錚人尹命世等捧供抄啓啓本。傳于沈念祖曰。呈于本官或監營足矣。何敢煩徹。雖極猥越。亦係或隱之一端。使之嚴査公報事。回諭。厥漢等之依受敎充軍過矣。參酌杖治後。放送事。一體回諭。
정조 5년
以京居李忠佐山訟上言。傳于沈念祖曰。書院此等之弊。卽一小民難支之端。況有班名人乎。千步禁標。旣是無於法之法。而累累衆壠。獨禁此人墳山。果非挾憾之事乎。以上言中院長之題觀之。辭嚴義正。儒賢所見。可謂單然乎。儒賢之言旣如此。則何待回啓。而知之。此後更勿侵撓之意。嚴飭院儒。不有儒賢之題非如乎至此。首唱人。卿其照律重勘事。下諭本道監司處。
정조 5년
以果川童蒙張性孫上言。傳于沈念祖曰。事狀之如此如彼。無論。大壽之不有朝令。多般橫濫之狀。誠極痛駭。盧召史。以此登聞者。不啻五六遭。昨秋特命定配。則雖是爲親之事。未過數朔。全諱本事。敢請宥釋。有若無端被配者然。寧有如許民習。所當如律勘處。而係是四件內。姑且分揀。令該府捉致厥漢。上言出給。決杖放送。
정조 5년
辛丑正月二十八目。兼春秋洪光一。刑曹啓目。全羅道靈巖居童蒙張一三。爲其父被謫事。擊錚後原情云云。所供如此。上裁。何如。傳曰。曾有道啓査覈。則何不考閱伊時文書。論理結語。直請上裁乎。卿等推考。更以草記稟處爲良如敎。
정조 5년
京畿監司李鎭衡啓本。以廣州居民尹命世吳得載李毛辰等。以田畓事駕前白活。捧供開錄啓聞。傳曰。呈于本官或監營足矣。何敢煩徹。雖極猥越。亦係民隱之一端。使之嚴査公決事。回諭厥漢等之依受敎充軍過矣。參酌杖治後。放送事。一體回諭。
정조 5년
辛丑正月二十八日申時。上御誠正閣。推考房承旨入侍時。右承旨朴祐源。假注書李尙度。記事官鄭東浚金載瓚。以次進伏訖。上曰。俄命推考房入侍。右承旨。何爲入來乎。假注書出去。更令推考房入來。可也。賤臣。承命出來。左副承旨沈念祖。入侍進伏。上曰。昨日陵寢展拜時。陪班事。萬萬寒心。先朝陵幸時。予嘗陪往。每見諸陵展拜時。年老宰相。雖甚喘急。或至顚仆。而亦不敢爲落後之計。今番則惟意散避。甚至班列一空。使人主獨行展拜。今之紀綱。可謂末如之何矣。豈不可駭可悶之甚乎。命書傳敎曰。所謂紀綱。非今日之紀綱。卽四百年扶植之紀綱也。有國而無紀綱。其國不亡。予未之聞。今玆之事。莫曰班儀也。霜氷之漸。聖人先事憂之百許步周旋之際。如是其散避。則脫有勞疲加於此之事。不獨百官而已。近班亦必無意隨扈矣。觀此憲府所捧現告。自第三陵。卿宰若而人外。無一人進參。而健元陵展拜東西班。纔是十數內外。以至崇陵展拜。無論大官小官。班行空虛。此可謂無如之何矣。不可無懲勵之道。而予則曰此而處分而止。則以今頺墮之紀綱。添一叢脞之歎。槪紀綱卽堂陛也。堂而無陛。陛而無級。可乎。近來叢脞之極。不得不替行有司之擧。予亦無言。尤致頺墮。雖於節目之間。每煩辭敎。而叢脞之嫌。誠有不可顧者存焉。噫。大官統百僚。董礪整勅。以副協贊承佐之責焉。在朝具僚之不知所以敬畏大官者。此因堂陛不尊而然。予方自反。而惜乎大臣之不能紏督也。昨日事。奚直察影之一端。如使少能提飭。豈有無百官行禮之事乎。此立國以來所未有之事。予雖淟涊。不知愧想。惟展拜之處。是何等肅敬之地。而褻越至此。到今敬禮爲輕。所重爲重。一事二事。含容不已。則紀綱至於掃地而後已。且此大臣不塞予倚毗也。抑亦不少。右議政李徽之罷職。祐源奉傳敎先退。又命書傳敎曰。今日若以展拜班無人。盡汰百官。明日又以隨駕班無人。盡汰百官。若此不已。朝綱必無修擧之理。纔汰旋復。逾益恬嬉。此蓋不能端本故然耳。以大官而尙加責備之譴。況掌風憲之官。有言責之任者乎。雖以昨日言之身多冒犯。口亦不言。此等三司。溺職大矣。昨日隨駕三司諸臣。一倂罷職不敍。諸臣。奉傳敎以次退出。
정조 5년
都承旨李𡊠坐。左承旨徐有防坐直。右承旨朴祐源坐。左副承旨沈念祖坐。右副承旨金宇鎭坐。同副承旨鄭志儉坐直。注書二員未差。假注書李祖承藥院直趙衍德仕直。事變假注書徐美修仕。
정조 5년
傳于李𡊠曰。時任閣官之以閣職順付知製敎。自吏曹。添書官敎。則原任閣官之以見帶之實職。或軍銜。亦爲順付。而實職則添書於官敎。軍銜則別書一張官敎以給。無所不可。若以原任。而自館閣抄書啓下。則是無實於新抄。安有例兼之意哉。時無文衛。又非文任所可爲者。抄啓與否。元無可論。以此分付。該曹知悉擧行。繫是今初。一竝列書單子。啓下後。卽爲口傳下批。
정조 5년
傳于金宇鎭曰。慶尙監司留待。
정조 5년
備忘記。璿源殿掌務內官徐宗翊。王大妃殿掌務內官白喜章。惠慶宮掌務內官朱好一。中宮殿掌務內官姜晩德。後苑掌務內官姜渭興。健禮堂掌務內官李景潤。昌慶宮薛里內官池好溟。竝該府處之。
정조 5년
假注書李尙度改差。代李祖承爲假注書。
정조 5년
李祖承陞差。代徐美修爲事變假注書。
정조 5년
傳于徐有防曰。右承旨入侍。
정조 5년
傳于徐有防曰。當該承旨推考。
정조 5년
傳于朴祐源曰。右副承旨入侍。
정조 5년
傳于李𡊠曰。未下直守令。皆令當日辭朝。
정조 5년
傳于徐有防曰。下直守令留待。
정조 5년
傳于徐有防曰。左副承旨。與下直守令。入侍。
정조 5년
徐有防。以議政府言啓曰。本府每於歲首。例爲觀察使節度使薦。而領議政未肅拜。左議政右議政未差。限內不得議薦之意。敢啓。傳曰。允。
정조 5년
徐有防。以吏曹言啓曰。新除授繕工監副奉事金相進。除拜後。過限未肅拜。依例改差。何如。傳曰。允。
정조 5년
又以吏曹言啓曰。今此景慕宮朔祭大祝。前修撰趙鼎鎭塡差。而時無職名。令該曹口傳付軍職。何如。傳曰。允。
정조 5년
兵曹口傳政事。副司果趙鼎鎭。
정조 5년
李𡊠。以忠勳府言啓曰。本府草記。傳曰。李光奎愼𠇺。星火捉來。卽爲頭面。若不直招。當限死加刑取服。以此嚴問究覈。所謂傳書漢。更加嚴問。如復隱諱。則欲盜窠而從中紹介者。非賊漢而何。當移捕廳取招。亦以此意嚴問。然而又復抵賴。以移捕廳之意。草記事。批下矣。李光奎。姑未及捉來。不得頭面愼𠇺處。先爲嚴問究覈。則所供內。爲韓灌承訃之翌日。適與李彦儒。來會勳府直房矣。去時。彦儒於道上。以爲韓灌母。死已七日。今始通訃奔喪云云。故答曰。自京距長湍不遠。其母死。其子何聞之遲若是而止。其後偶與鄭潝相逢。言於鄭潝曰。十二月初四日。聞李彦儒言。則韓灌母死七日云云矣。及見其通訃。則果是十一月二十八日。遭其母喪。其間日子之適符。甚是畢事。且韓灌。奔喪後。於直房。見李光奎。則光奎。以爲李彦儒言內。韓灌。豈母死奔喪之者乎。又於勳府。見忠義李儒珍。則亦以爲李彦儒言內。韓灌。豈母死奔喪之人乎。果聞此等之言。有所傳說於鄭潝云云。此外。更無他可問之端。而傳書漢。各別嚴問。半日究覈。終始所招。一如昨日納供。只曰死外更無他道云云。傳敎嚴査之下。一向抵賴。終不直招之狀。萬萬痛駭。依下敎移送捕廳。而蓋韓灌上言中辭意。專以豈母死奔喪之說及喪出七日。尙不下去云云之言。謂之可疑。則今此愼𠇺招內。母死七日之說。渠旣親聞於李彦儒。且豈奔喪之言。皆以李彦儒所傳。又聞於李光奎李儒珍等者。旣如是明白丁寧。至於虛訃中月日。韓灌。元無對人言。則此是李彦儒之所未見者。渠何以計日指的。此一款。實涉殊常。足可爲端緖。而以此意。問於李彦儒。則其所發明。矛盾漫漶。語屈難伸。然反覆嚴覈。終不納款。不可以平問取服情節。何以爲之。敢稟。傳曰。今則端緖已露。行胸臆之情狀。雖謂之明若觀火。可也。虛傳之日子相符。聽言之僚員俱在。渠雖啄長三尺。何敢發明。況韓灌。元不道書中所塡月日。則渠何以知他人書中辭也。由前由後。元犯非渠而誰所當。嚴訊取服。而事端彰著之後。平問捧遲晩足矣。更爲開坐。所謂李彦儒處。捧遲晩以聞。莫曰此事不過渠輩自中事也。將此心術。何事不做。忠義之任。亦是近侍。則若不嚴徵。無以徵他。更或抵賴。限死嚴訊究覈次。直爲出付刑曹後。草記。
정조 5년
金宇鎭。以漢城府言啓曰。因傳敎。果川居童蒙張性孫。捉致本府。上言出給。決杖一百。放送之意。敢啓。傳曰。知道。
정조 5년
鄭志儉。以刑曹言啓曰。卽因靈巖居童蒙張一三擊錚原情判付內。曾有道啓査覈。則何不考閱伊時文書。論理結語。直請上裁乎。卿等推考。更以草記稟處事。命下矣。取考前後査啓。則獄事根因。卽朴次乭張信昌。毆打崔白山致命。而乙未五月。因信昌子一三。鳴申聞鼓。行査本道。朴次乭。則以首犯會推。張信昌則以原謀流配矣。至丁酉四月。又因朴次乭妻許女上言。行査本道。次乭亦以次律定配。大抵自初各人之招。皆以爲張信昌。則只執頭髻而已。元不毆打云。則到今首犯之次乭。旣以次律勘配之後。干連原謀之信昌。近十年編配。獨未蒙疏釋。實有乖於平允之道。北靑府定配罪人張信昌。參酌放送。何如。傳曰。允。昨日判付。錯認首從故也。事實若此。卿曹雖欲論理覆奏。勢可待議處命下而爲之者。卿等推考。安徐。
정조 5년
又以義禁府言啓曰。昌洲前僉使田景祥。拿囚之意。敢啓。傳曰。依本律勘放後。草記。
정조 5년
又啓曰。璿源殿掌務內官徐宗翊。王大妃殿掌務內官白喜章。惠慶宮掌務內官朱好一。中宮殿掌務內官姜晩德。後苑掌務內官姜渭興。建禮堂掌務內官李景潤。昌慶宮薛里內官池好溟等。竝拿囚之意。敢啓。傳曰。知道。
정조 5년
大司憲嚴璹啓曰。臣於見職。有自來情勢。豈敢冒沒承膺。而適値動駕隔宵。陪扈義重。章皇出肅。仍參陪班矣。鑾輿還發之際。伏聞健元陵展拜時不參人。使都憲現告之命。方在路中。使下吏分傳于東西班。使之自首。皆稱進參。還宮後。以此往復于政院。則政院始以穆陵顯陵不參人。亦爲現告之意相報。臣於是。始知當初下吏之誤傳上敎。臣亦誤爲擧行矣。莫重下敎。誤聞而不審者。臣之罪也。命下經宿。趁不擧行者。亦臣之罪也。且臣於崇陵展拜時。亦不及進參。身自犯罪。摘發他人之罪。實有傷於廉義。則還宮後。宜卽仍避。而慮不及此。泯默而退者。亦臣之罪也。昨於朝房。收納現告。仍詣臺廳。將欲自引之際。伏聞有不言三司罷職之敎。臣亦當入現告。故還退矣。千萬意外。忽伏承傳旨中分揀之特恩。惶恧之餘。自不覺感淚之被面。第臣旣犯不參之罪。又以擧行之遲滯。至被喉院之請推。則不參之罪。不言之罪。稽忽疎漏之罪。俱無所逃。以此情迹。其不可一刻晏然於臺次也。明矣。請命遞斥臣職。答曰。鐕聽傳敎。吏失其傳。未造崇陵。卿豈獨然。玆事亶知卿之爲勤。不知有怠。勿辭。亦勿退待。
정조 5년
領府事金尙喆箚曰。伏以。聖孝攸格。是日淸朗。禮伸喬陵。天蹕穩旋。區區下情。曷勝忭祝。以展拜陪從諸臣之多不參班。傳敎連下。辭旨截嚴。臣於此。誠不勝萬萬悚蹙之至。聖慕無窮。玉體忘勞。諸陵展誠。一時躬行。臣子道理。固當𨃃蹶不敢後。而如臣衰疲。力未從心。終不能隨處盡分。跡涉偃便。罪實難逃。論其辜犯。何敢獨爲厭然計乎。惶恐之極。玆敢短箚首實。伏乞聖明。重降威譴。以肅頹綱。以警具僚焉。取進止。答曰。省箚具悉卿懇。箚以爲引定予始料之未及。況有老病人不參之命。尤無可以執言之義。卿其安心勿辭焉。仍傳曰。此批答。遣史官傳諭于領府事。
정조 5년
左尹尹蓍東疏曰。伏以。太歲屆重光之周。聖慕篤羹墻之見。先陵禮展。孝思克伸。屬車塵淸。蹕御穩旋。臣民愴幸。小大同情。念臣仰戴隆造。有除輒謝。而進不能陳力。俯循微諒。無面可施。而退不敢守分。去來倐乍。心跡逕庭。袍帽襏襫。兩愧。朝野惟幸。八日陪仗。偏紆近光之榮。七宵持被。倍激聽漏之感。噫。罪纍如臣。獨蒙至尊之憐察。前旣寬貸。繼又甄拔。恩言而詔之。好爵以縻之。出入禁扄。翶翔通列。是所謂決獲阱而升之雲天。滌泥滓而與其薰沐。天地父母之恩。夫孰不被。而其在臣身。若偏且厚。臣每自思惟。惝怳如癡。中夜亦起。攢祝涕淚。忽不知身之爲己有。事之或前聞。志願滿足。無復餘憾。生死銜結。何以爲報。第臣有區區私懇。臣之母年。今七十有四歲。臣早孤險釁。相與爲命。篤老貞疾。床玆奄奄。目下情理。斷無離捨從仕之勢。而歲朝起居。黽勉趨班。因循蹩躄。行及一月。長單見阻。歸護此遲。神往形留。腸日九廻。玆聞臣母素患勞傷泄痢之症。被感發作。進退彌留。虛而熱攻。注而氣下。醫藥旣不及時。形證轉就難處。臣方寸煎撓。未暇緩聲。恭陳短章。徑首鄕路。罪在擅便。合被重誅。詞訟劇務。宿衛重任。不可委棄草莾。一任瘝曠。伏願聖慈。俯賜矝察。將臣本兼兩任。亟行鐫免。仍治臣辜恩徑情之罪。以肅朝綱。以安賤分。不勝幸甚。臣無任懇迫祈祝之至。謹昧死以聞。答曰。省疏具悉。卿其勿辭。竢少間。上來察職。
정조 5년
副司直黃景源疏曰。伏以。陽和啓祥。祗告新禧。祗謁廟宮。聖慕旣伸。敬祀園陵。玉體永康臣民蹈舞。遐邇同慶。仍念臣老不檢下。荐被恩譴。屏伏數月。恭俟顯黜。不自意螻蟻之微。荷殿下日月之明。曲賜照燭。天地之仁。特垂覆露。追還職牒。遽命收敍。俾齒於周行。臣誠驚惶感激。不知泣涕之橫流也。臣猥以疎迂之質。謬玷隆顯。而本性闊於庶務。凡人事情僞之間。一不留心。而況臣犬馬之齒。奄近大耋。雖欲綜物。而聰明有所不逮。而思慮有所不達。臣僕隷。知臣已衰。謂臣已昏。相繼作姦。再犯有司。而矇然不能覺察。是臣之罪也。今殿下閔臣之老而薄譴。曾未幾何。又滌之。眷厚之恩。有可以感動具僚者。非臣隕首所能仰酬。夫優容耆舊之臣。此振古國家之盛典也。今殿下。不棄耆舊。靡有一老之失其所者。然臣年耋未能飭下。而再速大僚之奏。其不可自同耋舊。而晏然復就於朝也。明矣。且臣有痰飮之疾。當寒輒劇。咳嗽彌留。竟日夜不得少間。寢食俱廢者。已月餘矣。節屆靑陽。簪佩獻賀。而莫造起居之班。躬詣喬陵。醴幣展敬。而未瞻羽旄之光。臣分都虧。不知死所待罪田里。尙不敢昧冒自列。昕夕屛營。又不可泯默自阻。敢從縣道。露章一陳。伏惟殿下。哀臣之耄。亟命有司除臣之籍。賜以長暇。俾得調理。以尋生路。不勝幸甚。答曰。省疏具悉。卿其勿辭行公。
정조 5년
辛丑正月二十九日。兼春秋朴行淳。刑曹啓目。擊錚罪人金載默。飾詐納供。萬萬痛駭。依判下照律。發配發緘一款。令司憲府依判下擧行。何如。啓。傳曰。依回啓施行爲旀。渠之十四寸兄載恪。與製箋人酬酢。在三昨年夏間是隱則。到今幾年之後。始乃擊錚。果何意思是旀。金安老之爲權奸而非惡逆。雖非慣於東史者。孰不知之是旀。假使製箋人。不知本事而引用於對偶之句是隱乃。以權奸而對惡逆。無所不可是置焉。以外句之有耇輝二字。而安老爲耇輝之理乎。惟彼明義一部。卽今日之春秋。凡爲東土含生之倫。皆有沫血飮泣。誓不共生之心是去等。此兩囚耳。亦以渠祖先不干之事。肆發刊除之說乎。此無他。覬覦之徒。潛伺釁隙之不足。從以妄加揣度於近日爻象而然者是如乎。原書中所謂國邊人。不幸爲別人。而正若适遠。雖出大倫不虧者也是去乙。似此兆眹。馴致不已。其國不爲國。君不爲君。不待知者而可以明知。卿等亦皆髮豎而膽顫乎爲良如敎。
정조 5년
刑曹啓目。向前朴貞道上言內辭意。亦難盡信。令本道行査稟處。何如。啓。傳曰。卿曹論理。極爲的確。遠外獄情。雖難遙度是乃。初檢官所爲。奚特黯黮。爲先下該府嚴問口招爲旀。其在審愼之道。一邊呼訴。有難盡信。依回啓。令本道臣勿拘驕弁顔私。除尋常親執嚴査。所謂李東斌等及楚山干連吏屬。竝只各別嚴刑。箇箇考察。捧直招。不多日內。星火回啓事。嚴飭爲良如敎。
정조 5년
刑曹啓目。向前鄭孟得上言。有難盡信。令道臣査實稟處。何如。啓。傳曰。玆事無論曲直。觀於前官之査實。可知其可冤。而巡營之題。亦甚明快是隱則。所謂新官之一反前案。必爲彼隻立證者。其儱侗昏憒之狀。不難知也是置。設有可以反案之端。何不徐觀熟究而決之。新到之初。急急變革者。非是偏聽私囑。豈有是也。大抵訟理。雖不可扶甲抑乙。而此事段。前決後決。公私易辨。然事貴周詳。第令道伯。一兩日內。査啓爲有矣。該牧使可謂已出場之人。勿嫌顔面。公決登聞事。關辭中。另加申飭爲良如敎。
정조 5년
辛丑正月二十九日巳時。上御誠正閣。右副承旨入侍時。右副承旨金宇鎭。假注書趙衍德。記事官朴行淳鄭東浚。以次進伏訖。上曰。爾其無勞攘之祟乎。宇鎭曰。別無所恙矣。上曰。健元陵穆陵之間。不甚相遠。而陪班盡爲落後。事甚可怪矣。至於領府事之進箚自引。豈不過中乎。宇鎭曰。諸陵展拜時。老病人。勿爲陪從事。特有下敎。故領府事。則果不陪進矣。上曰。兼春秋有顯族乎。行淳曰。今無立朝之人矣。上曰。王大妃殿進御粟米飮。從速煎入。而若無提調。則以副提調。監煎事。分付。賤臣。承命出傳。上曰。下直守令來待與否。知入。行淳承命出。回奏曰。守令入來者。只三人云矣。上命召吳道炯行淳承命出。召道炯進伏。上曰。王大妃殿氣候。近挾寒感。兼滯痰氣。凡於起居之際。筋力甚苶。當用何等良劑。而以得和解之效乎。道炯曰。以木米飮進服。恐或無妨矣。上曰。此則似有過解之慮。以前方中加羅蔘三錢重。進御。爲好矣。道炯曰。患候今雖挾感。自是宿患。果亦有難於進用破解之劑矣。上曰。然矣。命書榻敎曰。王大妃殿進御三錢重人蔘粟米飮煎入。命道炯先退。命書榻敎曰。慶尙監司留待。行淳。承命出傳于李文源。上曰。忠勳府草記持來。行淳承命出。回奏曰。草記姑未修正云矣。上曰。從速修入事。分付。行淳承命出。回奏曰。在鄕人。姑未捉來究問。故似爲遲滯云矣。命書榻敎曰。都承旨入侍。賤臣。承命出來。召李𡊠進伏。上曰。李彦儒事。幾何究問乎。𡊠曰。先問李光奎。則所供內。彦儒曾於公會。謂之韓灌。遭母喪七日不奔云云。而彦儒。則從仕勳府。將至十餘年。似非盜得祿窠之計矣。使其光奎彦儒頭面。則光奎。諉之彦儒。而彦儒未能發明。將待究問愼𠇺。然後可以覈實。而愼𠇺。方在交河。故今此發差未還矣。上曰。此是彦儒所敎之事乎。𡊠曰。以上言觀之。不無疑端矣。上曰。詳覈以聞。可也。上曰。曾聞勳府有堂上三員。而有司則誰爲當差乎。𡊠曰。其中畵出有司矣。上曰。一堂誰也。𡊠曰。具允明。曾爲一堂。而以其具庠之事出後。未能行公矣。命退。諸臣以次退出。
정조 5년
辛丑正月二十九日午時。上御誠正閣。右承旨入侍時。右承旨朴祐源。假注書趙衍德。記事官朴行淳鄭東浚。以次進伏訖。上命書榻敎曰。左承旨入侍。賤臣。承命出。召徐有防進伏。上曰。慶尙監司。尙在闕中乎。有防曰。然矣。上曰。下直守令。盡爲來待乎。知入。行淳承命出。回奏曰。只有鎭川縣監朴仁榮。而下直後。仍爲出去云矣。命書榻敎曰。慶尙監司入侍。賤臣。承命出。召李文源進伏。上曰。旬宣之任。想必善爲。而其在責備。益加惕念。可也。文源曰。臣於向者。待罪萊府時。奉職無狀矣。今承聖敎。益切惶感。更無所達矣。上曰。有何所聞弊瘼乎。文源曰。今以繡啓觀之。大丘債弊。去益滋甚。此是前後道臣不能矯正之致。不可不一番釐正。其中防役之設。亦皆出自民間。爲弊極大云。臣當下去後。觀勢狀聞矣。上曰。其外亦有數條爲弊者矣。文源曰。擧以論之。進上物種之收捧。黃口白骨之軍額。亦不可不一番矯革者矣。上曰。何以則有矯弊之道乎。文源曰。當申飭列邑。簽壯充額。則似好矣。上曰。大抵軍丁。不充元額。亦多白徵云。毋論彼此邑。善爲察飭。從實充定。可也。文源曰。當惕念奉行矣。上曰。推刷官之減革。爲其祛民弊。而今以本道推徵。有甚於前云。是可謂以暴易暴者也。文源曰。至於寺奴婢言之。爲弊不些。此亦矯正處矣。上曰。以爲善處。可矣。今且本道監兵水使守令。幾皆遞改。其於迎送之際。必多民弊。亦可關念處也。爾在萊府時。觀其狀啓。已知其謹實。不欲更飭矣。命文源先退。命書傳敎曰。閣視館。爲愈淸愈密。館官則時任例兼知製敎。閣官則時原任皆例兼爲可。如此則無異實知製敎。以此分付奎章閣。直提學以下。無論曾時任。皆付知製敎。著爲定式。又命書傳敎曰。再昨欲下敎而未果。達城府院君家。遣承旨致祭。書訖。命退。諸臣以次出。
정조 5년
辛丑正月二十九日午時。上御誠正閣。左副承旨。下直守令。同爲入侍時。左副承旨沈念祖。假注書趙衍德。記事官朴行淳鄭東浚。安州牧使金履禧。咸陽府使金樂豊。通津府使柳孝源。豊基郡守崔夢嵒。密陽府使金履鐸。咸安郡守呂萬永。延安府使李樂培。丹陽郡守黃檃。醴泉郡守鄭持淳。祥原郡守鄭駿采。白川郡守金安默。南海縣監張益大。以次進伏訖。上曰。進前。履禧進伏。上曰。職姓名。履禧奏曰。安州牧使金履禧矣。上曰。爾其下往善爲也。七事則姑置。宣諭則自政院聽受。可也。命履禧先退。樂豊進伏。上曰。職姓名。樂豊奏曰。咸陽府使金樂豊矣。上曰。前以連中見遞乎。念祖曰。然矣。上曰。咸陽素稱難治云。爾其下去。必以褒啓爲期。以奏七事。可也。樂豊讀奏七事訖。命樂豊先退。孝源進伏。上曰。職姓名。孝源奏曰。通津府使柳孝源矣。上曰。夫馬上來乎。孝源曰。姑未上來矣。上曰。爾以善治爲期。可也。今此內直。姑無替直之人。俟其在外軍職入來。代直後。可以下往。姑留直所。以待下敎也。命孝源先退。夢嵒進伏。上曰。職姓名。夢嵒奏曰。豊基郡守崔夢嵒矣。上曰。以通禮陞資。挽近罕有。而又爲守令。於渠可謂奇幸矣。念祖曰。然矣。上曰。家在何處乎。夢嵒曰。居在靈巖矣。命夢嵒先退。履鐸進伏。上曰。職姓名。履鐸曰。密陽府使金履鐸矣。上曰。是誰孫也。履鐸曰。爲金尙憲六代孫矣。上曰。與金昌集爲幾寸乎。履鐸曰。爲五寸曾孫矣。上曰。詳達其履歷。可也。履鐸曰。遭喪於三嘉。下考於咸昌。其後永川淸風黃州。仍以移差矣。上曰。以其熟手。必圖善治。可也。命履鐸先退。萬永進伏。上曰。職姓名。萬永曰。咸安郡守呂萬永矣。上曰。爾其邑事。必如兵曹郞官時。勤榦爲之。可也。命萬永先退。樂培進伏。上曰。職姓名。樂培曰。延安府使李樂培矣。上曰。爾典郡邑。爲幾次乎。樂培曰。曾經三邑矣。上曰。今番則無如金堤戶曹之事而善爲也。命樂培先退。檃進伏。上曰。職姓名。檃曰。丹陽郡守黃檃矣。上曰。曾經幾邑乎。檃曰。只爲山淸矣。上曰。向以戶曹事徑遞乎。檃曰。然矣。上曰。前事便是眚災。而今番則善爲也。命檃先退。持淳進伏。上曰。職姓名。持淳曰。醴泉郡守鄭持淳矣。上曰。爾在桂坊時。與姜趾煥同遞乎。持淳曰。然矣。上曰。向在嶺邑時。下考於李性源手乎。持淳曰。然矣。上曰。爾之固執最欠。必以周通爲政。可也。觀其狀貌。極甚佳好。何不觀科乎。念祖曰。未知其故矣。命持淳先退。駿采進伏。上曰。職姓名。駿采曰。祥原郡守鄭駿采矣。上曰。夫馬上來乎。駿采曰。姑難下去。故夫馬還爲下送矣。命駿采先退。安默進伏。上曰。職姓名。安默曰。白川郡守金安默矣。上曰。曾經幾邑乎。安默曰。只經長水。而以點下落任矣。上曰。今番則必以剛果爲治。可也。安默曰。謹當惕念擧行矣。命安默先退。翼大進伏。上曰。職姓名。翼大曰。南海縣令張翼大矣。上曰。爾以何薦出六乎。翼大曰。本以宣薦。而爲武兼出六矣。上曰。爾是初邑乎。翼大曰。然矣。上曰。爾其善治。以湔前官之恥。可也。命翼大先退。上曰。兼春秋亦兼兵曹郞廳。跟隨凡節。雖在詣閤之時。必爲申飭也。命退。承史以次出。
정조 5년
辛丑正月二十九日酉時。上御誠正閣。禮房承旨入侍時。左承旨徐有防。假注書趙衍德。記事官朴行淳鄭東浚。以次進伏訖。上曰。知製敎單子。催促入來。行淳承命出。回奏曰。單子姑未釐正云矣。上曰。嚴璹之疏批。可謂優答矣。有防曰。然矣。以臺諫有闕政事。取稟。命書傳敎曰。明日爲之。書訖。命退。諸臣以次出。
정조 5년
行都承旨李𡊠坐。左承旨朴祐源坐直。右承旨沈念祖坐。左副承旨金宇鎭坐直。右副承旨吳大益坐。同副承旨鄭志儉坐。注書二員未差。假注書李祖承藥院直趙衍德仕直。事變假注書徐美修仕。
정조 5년
傳于沈念祖曰。右承旨入侍。
정조 5년
傳于朴祐源曰。禮房承旨。馳詣宗廟景慕宮。奉審摘奸以來。仍詣今日受香所。一體奉審摘奸以來。
정조 5년
傳于鄭志儉曰。奉審承旨入侍。
정조 5년
金宇鎭啓曰。禁衛大將李敬懋。以南廟獻官。今方受香出去。所佩命召及右捕將命召大將牌傳令牌。來請還納。御營大將李柱國。以東廟獻官。今方受香出去。所佩命召。來請還納。何以爲之。敢稟。傳曰。仍佩往來。
정조 5년
又啓曰。禁衛大將李敬懋。御營大將李柱國。仍佩往來事。命下矣。將兵之任。不可無一刻摠察之人。何以爲之。敢稟。傳曰。訓將兼察。
정조 5년
又啓曰。右邊捕盜大將李敬懋。仍佩往來事。命下矣。在前如此之時。有他邊大將兼察之例。何以爲之。敢稟。傳曰。左捕將兼察。
정조 5년
又啓曰。因本院啓辭。禁衛大將御營大將。以訓將兼察事。命下矣。訓鍊大將具善復。卽爲牌招。聽傳敎。何如。傳曰。允。
정조 5년
又啓曰。因本院啓辭。右邊捕盜大將。以左捕將兼察事。命下矣。左邊捕盜大將李昌運。卽爲牌招。聽傳敎。何如。傳曰。允。
정조 5년
備忘記。慶尙監司李文源下直。長弓一張長箭一部。賜給。
정조 5년
備忘記。別軍職柳孝源。通津府使下直。長弓一張。帿弓一張。筒箇一部。長箭十五箇。片箭十五箇。筒兒一箇。鳥銃一柄。箭竹五部。賜給。
정조 5년
備忘記。別軍職鄭駿采。祥原郡守下直。長弓一張。帿弓一張。筒箇一部。長箭十五箇。片箭十五箇。筒兒一箇。鳥銃一柄。箭竹五部。賜給。
정조 5년
有政。吏批。判書李衍祥病。參判金夏材實錄廳進。參議李敬養進。左承旨朴祐源進。啓曰。判書李衍祥病不來。參判金夏材實錄廳進。小臣獨政未安。何以爲之。敢稟。傳曰。只出緊任。
정조 5년
以沈墢爲大司諫。金和中爲司諫。洪秉聖爲掌令。趙城鎭金寅燮爲持平。李明濟洪履健爲正言。柳孟養爲校理。趙鼎鎭爲修撰。權以綱爲副修撰。後有防爲大司成。李義逸爲監察。金廷龍爲戶曹正郞。
정조 5년
兵批。兼判書洪樂性藥房進。參判洪良浩呈辭受由。參議李鎭恒差祭。參知趙時偉入直進。同副承旨鄭志儉進。副護軍徐有大柳孟養。副司直權以綱。副司果金翊休鄭益祚單付。
정조 5년
傳于金宇鎭曰。在外承旨許遞。前望單子入之。李鎭恒落點。
정조 5년
傳于吳大益曰。承旨前望單子入之。吳大益落點。
정조 5년
傳于鄭志儉曰。新除授承旨。牌招察任。
정조 5년
傳于鄭志儉曰。禁府開坐。令次堂擧行。
정조 5년
傳于吳大益曰。坐直承旨入侍。
정조 5년
吳大益。以忠勳府言啓曰。本府草記。傳曰。今則端緖已露。行胸臆之情狀。雖謂之明若觀火。可也。虛傳之日字相符。聽言之僚員俱在。渠雖啄長三尺。何敢發明。況韓灌。元不道書中所塡月日。則渠何以知他人書中辭也。由前由後。元犯非渠而誰。所當嚴訊取服。而事端彰著之後。平問捧遲晩足矣。更爲開坐。所謂李彦儒處。捧遲晩以聞。莫曰此事不過渠輩自中事也。將此心術。何事不做。忠義之任。亦是近侍。則若不嚴懲。無以懲他。更或抵賴限死。嚴訊究覈次。直爲出付刑曹後草記事。批下矣。李彦儒處欲捧遲晩。則終始抵賴。更事漫漶。每以一死字彌縫爲說。故以判付事體至嚴且重。不敢拒逆之意。嚴辭盤問。自朝至晩。必欲取服。而觀其貌聽其言。凶悍濫猾。不可以平問捧遲晩。依下敎。移送秋曹之意。敢啓。傳曰。知道。
정조 5년
吳大益。以義禁府言啓曰。田景祥。告身盡行追奪。又五年禁錮。洪忠道結城縣海門驛。徒三年定配事。草記批旨內。如有功議。各減一等事。命下矣。田景祥五代祖得雨。宣武原從功臣云。功減一等。告身盡行追奪。又五年禁錮。徒二年半定配之意。敢啓。傳曰。知道。
정조 5년
沈念祖。以義禁府言啓曰。時囚罪人田景祥。依本律勘放後草記事。命下矣。田景祥段。還穀事體。何等至重。而身爲鎭將。一百餘石。恣意反作之狀。極爲可駭。罪取考律文。則續大典倉庫條。有曰。還上反作守令。徒三年定配。又五年禁錮。大典推斷條。有曰。犯私罪。杖一百以上之罪。告身盡行追奪云矣。田景祥。告身盡行追奪。又五年禁錮。洪忠道結城縣海門驛。徒三年定配。而以議啓內辭意。具罪目。依例發遣府書吏。押送配所。何如。傳曰。允。如有功議。各減一等。
정조 5년
又以義禁府言啓曰。因平安道楚山居朴貞道上言。刑曹回啓判付內。初檢官下該府嚴問口招事。命下矣。初檢官楚山前府使朴光迪。時在慶尙道大丘地云。依例發遣府書吏。拿來。何如。傳曰。允。刻期就囚。無或遲緩。
정조 5년
又以義禁府言啓曰。豊川府使具明遠。松禾縣監吳命久等。拿囚之意。敢啓。傳曰。明日。令次堂開坐。捧拱以聞。
정조 5년
又以左邊捕盜廳言啓曰。依傳敎。忠儀韓灌。僞訃書傳致罪人金昌世。自忠勳府。移送本廳。故僞訃紹介情節。發問取招。則供曰。矣身居生於忠勳府直房前。而諸忠儀。無不知面。去十一月晦間日不記。罷漏後。有人來到門前。急有呼人聲。急出開門。則何許人。傳給書封而言曰。韓都事朝必自闕出來。速傳此書云。故依其言傳致而已。無他干犯之事。而門前受書之際。時値晨夜。容貌則雖未的知某人。言語之際。鼻塞語訥。鬚髮似白。着揮項。着上衣。着黑笠。體長而書封手受之時。所聞見。不過如斯。至於同情等節。極口發明。故自本廳。送校探察於忠勳府所推各人。則忠儀李彦儒之鼻塞語訥。鬚白體長。與罪人金昌世之所供。雖爲符合。而紹介奸情。終不直招。平問之下。難以取服。何以爲之。敢啓。傳曰。姑爲保放。以待決末。
정조 5년
朴祐源。以刑曹言啓曰。因忠勳府草記。李彦儒。不可以平問捧遲晩。移送秋曹事。命下矣。罪人李彦儒。曾經守衛官。移義禁府處之。何如。傳曰。允。
정조 5년
沈念祖。以刑曹言啓曰。在囚部隷等。分揀放送事。命下矣。依傳敎。東部書員朴世雄李景仁。使令李甲先金德良等。竝放送之意。敢啓。傳曰。知道。
정조 5년
吳大益。以刑曹言啓曰。罪人金載默。冒濫擊錚之罪。旣已照律定配。而當初往見製箋人。卽金載恪。構出原情。指嗾載默。亦金載恪。渠敢以刋除二字。肆然下語於一部謹嚴之春秋。百世昭垂之義理者。究厥心腸。極爲叵測。此不懲礪。必壞隄防。且敎誘人犯法。自有當律。罪人金載恪。依律遠配之意。敢啓。傳曰。知道。
정조 5년
辛丑正月三十日。兼春秋朴行淳。義禁府啓目。慶興前府使具埉。國穀幻弄罪。刑推得情。何如啓。傳曰。除刑推。議處爲良如敎。
정조 5년
辛丑正月三十日。兼春秋洪光一。兵曹啓目。洪忠道庚子秋操時。各鎭營赴操軍兵試射放。居末邑當該守令。一體照律。何如。傳曰。依允。趙弘鎭金瑗乙良。功議各減一等。李勉基功減一等爲良如敎。
정조 5년
辛丑正月三十日辰時。上御誠正閣。右承旨入侍時。右承旨朴祐源。假注書趙衍德。記事官朴行淳鄭東浚。以次進伏訖。上曰。禮房承旨。傳香後仍爲奉審以來事。分付。行淳承命出傳。命書傳敎曰。右副承旨入侍。行淳承命出召。金宇鎭進伏。上曰。忠勳府草記。催促入來。行淳承命出。回奏曰。今方査問。似可遲滯云矣。上曰。頃以監察落仕者。誰也。宇鎭曰。臣之六寸親矣。命書榻敎曰。王大妃殿進御一錢重人蔘粟米飮。今姑停止。加減六君子湯一貼式。自今日煎入。書訖。命退。承史以次出。
정조 5년
辛丑正月三十日午時。上御誠正閣。奉審承旨入侍時。左承旨徐有防。假注書趙衍德。記事官文采五鄭東浚。以次進伏訖。上曰。戶曹參判入侍。賤臣承命出召。鄭民始進伏。上曰。社稷朔祭。定在何間乎。有防曰。以初七日行祭矣。命書榻敎曰。右承旨入侍。賤臣承命出召。朴祐源進伏。有防先退。民始曰。臣於向日考試泮中。則文體卑瑣。殆同俚語諺談。全無可觀。此實由於數遞泮長之故。而已成痼弊者也。若使一人。久任其職。以責成效。則似好矣。上曰。引進儒生之道。實在於大司成之善否。卿言果是矣。上曰。洪忠御史。何不尙今入來乎。民始曰。臣亦未知矣。上曰。金載默事。卿其聞之乎。民始曰。臣姑未聞矣。上曰。金載默爲其祖安老之鳴冤。有所上言。而謂以明義錄中。以其安老對擧耇輝者。極甚冤枉。毁改其明義一編。以雪其先祖之事爲言矣。大抵明義一部。卽一我東春秋。而如是請毁者。事甚無嚴矣。若以其祖之竝擧罪人爲嫌。則比如天地之間。亦容有善惡之人。是何關焉。聞其所由。則兪彦鎬之曾守松都也。載默往見彦鎬曰。以其先祖。比錄於耇輝之逆。初不成說。且仁廟亦無禪授之禮。則厥祖之枉被逆名。似甚無義。將欲以進疏明辯。刪改明義錄而未果云者。尤極無嚴矣。民始曰。載默事。雖是訟冤之事。至請明義錄毁改者。亦一變怪矣。民始曰。奎章閣諸處日用及塗褙紙地。當爲磨鍊。而顧今貢弊多端之時。有難加派。伏見成均館日用紙地。則卜定於三南監營而取用事。甚便易矣。本閣所用紙地。亦依成均館例。每年大壯紙壹百伍拾卷。壯紙參百卷。厚白紙貮百卷。分排卜定於洪忠全羅兩道監營。而以會付耗米會減之意。分付。何如。上曰。依爲之。出擧條命退。諸臣以次出。
정조 5년
辛丑正月三十日酉時。上御誠正閣。坐直承旨入侍時。左副承旨金宇鎭。假注書李祖承。記事官鄭東浚金載瓚。以次進伏訖。上曰。兵房承旨入侍。賤臣承命出傳。與之偕入。左承旨朴祐源進伏訖。上曰。新除授承旨牌招察任。出榻敎闕門盡爲下鑰。而至於金虎門。則仍留。新除承旨及奉命注書入來後。下鑰。命退。承史以次出。
정조 5년
行都承旨李𡊠藥院直。左承旨朴祐源坐。右承旨沈念祖坐。左副承旨金宇鎭坐直。右副承旨吳大益坐直。同副承旨鄭志儉坐。注書二員未差。假注書李祖承藥院直趙衍德仕直。事變假注書徐美修仕。
정조 5년
金宇鎭。以守禦廳言啓曰。依傳敎。本廳謄錄詳細考閱傳敎及判下文書之可爲後考者。就其中刪其有礙處。而存其本文。其他漫冗文跡之無關緊而有礙處者。竝爲刪去。一一釐正之意。敢啓。傳曰。知道。